
Решение №162/20.01.2021 по търг. д. №1143/2020 на ВКС, ТК, I т.о., докладвано от съдия Десислава Добрева
 


 	
	4Р Е Ш Е Н И Е	
	 	
	№ 162	
	 	
	 [населено място], 20.01.2021 г.	
	 	
	 В ИМЕТО НА НАРОДА 	
	 	
	В. К. С – Търговска колегия, състав на първо търговско отделение в открито съдебно заседание на седми декември две хиляди и двадесета година в състав:	
	 	
	ПРЕДСЕДАТЕЛ: ЕМИЛ МАРКОВ	
	 	
	 ЧЛЕНОВЕ: ИРИНА ПЕТРОВА 	
	 	
	ДЕСИСЛАВА ДОБРЕВА	
	 	
	при участието на секретар И. А като изслуша докладваното от съдия Добрева т. д. № 1143 по описа за 2020 г., за да се произнесе взе предвид следното:	
	 	
		
		
		
	Производството е по чл. 307, ал. 2 ГПК, вр. с чл. 303, ал. 1 ГПК.	
	 	
	Образувано е по молбата на „ДИВАС 2010“ ЕООД за отмяна на решение № 1199/29.07.2014 г. по т. д. № 7135/2012 г. на Софийски градски съд и потвърждаващото го решение № 1734/30.07.2015 г. по в. т. д. № 4810/2014 г. на Апелативен съд София. Последното недопуснато до касация с определение № 811/26.10.2016 г. по т. д. № 666/2016 г.	
	 	
	В молбата на „ДИВАС 2010“ ЕООД се поддържа, че са налице предпоставките на чл. 303, ал. 1, т. 1 ГПК за отмяна. Сочи се, че с решение № 180/01.11.2017 г. на Председателя на Патентното ведомство е отменена регистрацията на марка с рег. № 71 397 „PLAZA DANCE CENTER“ за всички стоки и услуги, за които е регистрирана, като отмяната има сила считано от 06.10.2010 г. Решението на административния орган е потвърдено с решение № 32/03.01.2019 г. по адм. д. № 1835/2018 г. на Административен съд София – град, което е влязло в сила. 	
	 	
	В срока по чл. 306, ал. 3 ГПК не е депозиран писмен отговор от страна на „МЕДИЯ МАКС БГ 2008“ ЕООД. 	
	 	
	В проведеното открито съдебно заседание на 07.12.2020 г. процесуалният представител на „ДИВАС 2010“ ЕООД поддържа молбата за отмяна по изложените в нея съображения.	
	 	
	Върховен касационен съд, Търговска колегия, състав на първо търговско отделение, след като обсъди доводите на молителя и провери данните по делото, намира следното: 	
	 	
	Молбата за отмяна на „ДИВАС 2010“ ЕООД е процесуално допустима като подадена в тримесечния срок по чл. 305, ал. 1, т. 1 ГПК, считано от датата, на която е влязло в сила решение № 32/03.01.2019 г. по адм. д. № 1835/2018 г. на Административен съд София – град – 07.01.2020 г.	
	 	
	Съобразно приетото в мотивировката на т. 13 от ТР № 7/31.07.2017 г. по т. д. № 7/2014 г. на ОСГТК на ВКС, когато първоинстанционното решение е обжалвано и има произнасяне на въззивния съд, единствено неговото решение, а не това на първоинстанционния съд, подлежи на отмяна по реда на чл. 303, ал. 1, т. 1 ГПК. В настоящия случай молителят претендира отмяна както на въззивното решение на Апелативен съд София, така и на ревизираното от него първоинстанционното решение на Софийски градски съд. С оглед възприетото от ОСГТК на ВКС разрешение, молбата за отмяна на решението, постановено от Софийски градски съд № 1199/29.07.2014 г. по т. д. № 7135/2012 г., се явява неоснователна и следва да бъде оставена без уважение. 	
	 	
	Съгласно чл. 303, ал. 1, т. 1 ГПК заинтересованата страна може да поиска отмяна на влязло в сила решение, когато се открият нови обстоятелства или нови писмени доказателства от съществено значение за делото, които не са могли да бъдат известни при решаването му или с които страната не е могла да се снабди своевременно. Новооткритите обстоятелства са юридически и доказателствени факти, които са съществували към деня на приключване на устните състезания, но не са били включени в делото. 	
	 	
	Молителят установява наличие на твърдяното от него ново обстоятелство по смисъла на чл. 303, ал. 1, т. 1 ГПК, обуславящо основание за отмяна на влязлото в сила въззивно съдебно решение. С него Апелативен съд София е потвърдил решението на Софийски градски съд, постановено по т. д. № 7135/2012 г. С последното е прието, че ищецът „МЕДИЯ МАКС БГ 2008“ ЕООД притежава търговска марка с рег. № 71 397 „DANCE CENTER PLAZA“, която „ДИВАС 2010“ ЕООД е нарушил с използването на знак “PLAZZA DANCE CENTER“ в рекламата на нощен клуб в [населено място], „Студентски град“, ул. „А. М“ № 6. Ответникът „ДИВАС 2010“ ЕООД е осъден да преустанови нарушението /при допусната очевидна фактическа грешка в диспозитива на съдебното решение/.	
	 	
	С представеното като доказателство в настоящото производство решение № 180/01.11.2017 г., влязло в сила на 07.01.2020 г., Патентното ведомство е отменило действието на регистрация № 71 397 на словна марка „DANCE CENTER PLAZA“ /при допусната очевидна фактическа грешка в диспозитива на административния акт/ за всички стоки и услуги, за които е регистрирана, като отмяната има действие от 06.10.2010 г. Решението на Патентното ведомство е постановено по искане на молителя “ЕМ ПИ СИ - 2004” ООД /праводател на „МЕДИЯ МАКС БГ 2008“ ЕООД/ вх. № 1311225/06.10.2015 г., т. е. преди влизане в сила на решението, чиято отмяна се иска. Влязлото в сила решение на Патентното ведомство представлява ново обстоятелство, което е от значение за решаване на спора по т. д. № 4810/2014 г., но същото не е могло да бъде релевирано в процеса от страна на „ДИВАС 2010“ ЕООД до приключването му, макар към този момент да е било висящо производството пред административния орган. Ето защо, налице е основанието за отмяна по чл. 303, ал. 1, т. 1, предл. I ГПК.	
	 	
	При преценка основателността на молбата, подадена от „ДИВАС 2010“ ЕООД, следва да се има предвид правилото на чл. 28, ал. 1 от Закон за търговските марки и географските означения /ЗМГО/, което гласи, че отменянето на регистрацията на марката по чл. 25, ал. 1, т. 1 ЗМГО има действие от началото на петгодишния период на неизползване, като отменянето не засяга влезлите в сила решения по искове за нарушение, доколкото са изпълнени преди отменянето – чл. 28, ал. 4, т. 1 ЗМГО. В случая липсват данни за изпълнение решението на Апелативен съд София № 1734/30.07.2015 г. по в. т. д. № 4810/2014 г. в частта, касаеща иска с правно основание чл. 76, ал. 1, т. 2 ЗМГО, предявен от „МЕДИЯ МАКС БГ 2008“ ЕООД срещу „ДИВАС 2010“ ЕООД, както доброволно, така и принудително, поради което по аргумент за противното отмяната на регистрацията би могла да засегне влязлото в сила решение на Апелативен съд София.	
	 	
	В заключение, изложеното мотивира настоящия състав на съда да приеме, че влязлото в сила решение на Софийския апелативен съд за потвърждаване на първоинстанционното решение на Софийски градски съд, с което са уважени искове по чл. 76, ал. 1, т. 1 и т. 2 от ЗМГО по отношение на търговска марка рег. № 71 397 „DANCE CENTER PLAZA“, следва да се отмени и делото да се върне за ново разглеждане от друг състав на въззивния съд. 	
	 	
	Разноски за настоящото производство не се дължат.	
	 	
	Така мотивиран настоящият състав на първо търговско отделение на ВКС съобразно правомощията си по чл. 307 ГПК	
	 	
	 РЕШИ: 	
	 	
	 ОТМЕНЯ решение № 1734/30.07.2015 г. по в. т. д. № 4810/2014 г. на Апелативен съд София, с което е потвърдено решение № 1199/29.07.2014 г. по т. д. № 7135/2012 г. на Софийски градски съд.	
	 	
	ВРЪЩА делото на Апелативен съд София за ново разглеждане от друг състав на съда.	
	 	
	ОСТАВЯ БЕЗ УВАЖЕНИЕ искането на „ДИВАС 2010“ ЕООД за отмяна на решение № 1199/29.07.2014 г. по т. д. № 7135/2012 г. на Софийски градски съд. 	
	 	
	Решението не подлежи на обжалване.	
	 	
	 ПРЕДСЕДАТЕЛ: ЧЛЕНОВЕ: 1. 2. 	

